《题赵子固兰蕙卷》
元代·郭麟孙

写兰以左笔为难，此图笔笔皆向左。香风一夕从西来，数片湘云忽吹堕。

天真满前呈烂熳，晴烟低叶分娿娜。紫茎缥缈散曾华，翠带交加藏侧朵。

初观骇目若零乱，缔视凝神还帖妥。想翁落笔风雨疾，不待解衣盘薄裸。

但觉书纸如书空，唯知有兰那有我。胸中所在皆众芳，变化纵横无不可。

他人一二已云多，翁今能事一何夥。嗟予作画虽不能，知兰之趣亦颇颇。

再观品题惊绝倒，照眼骊珠十六颗。清气袭人肌骨寒，手之不置行与坐。

陶君珍重秘藏之，玉轴牙签善封裹。

作者简介：元平江路人，字祥卿。博学工诗。为钱塘吏，调江东，归吴卒。有《祥卿集》。